19861124

Decizia Consiliului

din 24 noiembrie 1986

de modificare a Deciziei 77/795/CEE de stabilire a unei proceduri comune pentru schimbul de informații privind calitatea apei dulci de suprafață în cadrul Comunității

(86/574/CEE)

CONSILIUL COMUNITĂȚILOR EUROPENE,

având în vedere Tratatul de instituire a Comunității Economice Europene, în special articolul 235,

având în vedere propunerea Comisiei [1],

având în vedere avizul Adunării [2],

având în vedere avizul Comitetului Economic și Social [3],

întrucât, în conformitate cu articolul 3 alineatul (6) din Decizia 77/795/CEE [4], Comisia a prezentat Consiliului propuneri de ameliorare a procedurii de schimb de informații și de armonizare a metodelor de măsurare în ceea ce privește calitatea apei dulci de suprafață;

întrucât, având în vedere aceste propuneri, este necesar să se modifice decizia menționată în ceea ce privește obligația de a transmite informațiile către Comisie și data transmiterii, perioadele și modul în care Comisia comunică aceste informații statelor membre și stabilește un raport de sinteză; întrucât, în special, este necesar să se permită statelor membre să dispună, la cerere, de statistici anuale astfel încât să poată monitoriza nivelurile de poluare a apei de suprafață; întrucât, este necesar să se prevadă, de asemenea, procedura pe care Comisia trebuie să o urmeze în evaluarea eficienței sistemului;

întrucât este necesar să se prevadă dispoziții referitoare la intercalibrarea metodelor de măsurare aplicate pe plan național și a metodelor de măsurare de referință;

întrucât este necesar să se includă un nou articol care să prevadă o frecvență minimă a prelevărilor de probe și a analizei parametrilor, posibilitatea reducerii acestei frecvențe, în anumite condiții, metodele de referință de măsurare a parametrilor și condițiile referitoare la prelevările de probe și la conservarea mostrelor;

întrucât este necesar să se includă în anexe un parametru opțional și să se fixeze metodele de măsurare de referință, care pot fi ajustate pentru a se ține seama de progresul tehnic,

ADOPTĂ PREZENTA DECIZIE:

Articolul 1

Decizia 77/795/CEE se modifică după cum urmează:

1. Articolul 3 se modifică după cum urmează:

(a) la alineatul (3) se adaugă următorul paragraf:

"Descrierile metodelor menționate la articolul 2 alineatul (2) litera (b) pot fi omise dacă metodele sunt identice cu cele utilizate în anii precedenți, cu condiția ca această omisiune să fie semnalată totdeauna în mod explicit.";

(b) alineatele (4), (5) și (6) se înlocuiesc cu următorul text:

"(4) Transmiterea către Comisie a informațiilor referitoare la un an calendaristic se face până la 1 octombrie a anului următor.

(5) Comisia transmite în fiecare an statelor membre care solicită acest lucru informațiile pe care aceasta le-a primit în aplicarea alineatului (2). O dată la trei ani, și pentru prima dată în 1987, Comisia redactează un proiect de raport de sinteză pe baza informațiilor menționate la articolul 2 alineatul (2). Partea acestui raport referitoare la informațiile furnizate de un stat membru se transmite agenției centrale din statul în cauză pentru verificare. Toate observațiile referitoare la acest proiect sunt incluse în raport. Raportul cuprinde indicații referitoare la tendințele observate în ceea ce privește calitatea apei de la punerea în aplicare a prezentei decizii, precum și un număr mare de note explicative, ținând seama de obiectivele deciziei.

Comisia publică varianta finală a raportului său și transmite statelor membre copii ale acestuia.

(6) Comisia evaluează eficiența procedurii de schimb de informații și, după caz, prezintă Consiliului propuneri de ameliorare a procedurii și, după caz, de armonizare a metodelor de măsurare, ținând seama de prevederile articolului 4."

2. Articolul 4 se înlocuiește cu următorul text:

"Articolul 4

(1) Fiecare stat membru organizează la nivel național o intercalibrare între laboratoarele care participă la colectarea și analiza datelor necesară pentru a se asigura comparabilitatea metodelor de măsurare de referință cu metodele de măsurare utilizate în laboratoarele statelor membre.

(2) Comisia organizează, dacă este necesar, o evaluare comparativă a metodelor de măsurare aplicate la nivel național. Această evaluare face obiectul unui raport care urmează să fie transmis statelor membre.

(3) Pe baza raportului menționat la alineatul (2), Comisia prezintă, după caz, propuneri Consiliului pentru intercalibrarea metodelor de măsurare aplicate pe plan național și a metodelor de măsurare de referință indicate în anexa III."

3. Se inserează următorul articol:

"Articolul 4a

(1) Pentru a pune în aplicare procedura comună de schimb de informații, statele membre stabilesc frecvența prelevării de probe și a analizei care, în mod normal, au loc o dată pe lună.

(2) În cazul în care un stat membru a stabilit că nu există variații semnificative ale calității apei în ceea ce privește valoarea unuia sau mai multor parametri și în cazul în care nu există nici un risc de deteriorare a calității apei, frecvența prelevării de probe și a măsurătorilor pentru acel parametru sau acei parametri poate fi redusă. O astfel de reducere a frecvenței nu implică nici un risc pentru om sau mediu.

Modificările frecvenței trebuie să fie menționate explicit în informațiile transmise Comisiei în virtutea articolului 3 alineatul (2).

(3) Metodele de referință utilizate pentru a măsura parametrii în cauză sunt stabilite în anexa III. Laboratoarele care utilizează alte metode de măsurare trebuie să se asigure că rezultatele obținute sunt comparabile.

(4) Recipientele utilizate pentru probe, agenții sau metodele utilizate pentru conservarea unui eșantion parțial pentru analiza unuia sau mai multor parametri, transportul și depozitarea probelor și pregătirea acestora pentru analiză trebuie să nu modifice într-o manieră semnificativă rezultatele analizei.

(5) Prelevarea de probe trebuie să aibă loc în aceleași locuri, iar procedurile de prelevare de probe trebuie să fie aceleași de fiecare dată."

4. Articolul 6 se înlocuiește cu următorul text:

"Articolul 6

Modificările necesare pentru a adapta la progresul tehnic lista parametrilor, modul de exprimare al acestora și cifrele semnificative ale acestora stabilite în anexa II, precum și metodele de măsurare de referință, parametrii și modurile de exprimare stabilite în anexa III se adoptă în conformitate cu procedura prevăzută la articolul 8, cu condiția ca orice completare a listei să conțină numai parametrii indicați în reglementările comunitare referitoare la mediul acvatic și pentru care există date disponibile în toate stațiile de prelevare de probe și de măsurare din statele membre. Orice modificare a modurilor de exprimare și a cifrelor semnificative nu trebuie să implice modificări ale metodelor de măsurare utilizate de statele membre în diversele stații menționate în anexa I."

5. Anexa II se înlocuiește cu următoarea anexă:

19861124

"ANEXA II

PARAMETRI CARE FAC OBIECTUL SCHIMBULUI DE INFORMAȚII

(Moduri de exprimare și cifre semnificative pentru datele parametrilor)

Parametru | Mod de exprimare | Cifre semnificative |

În stânga virgulei | În dreapta virgulei |

fizic | Debitul [1] (în momentul prelevării de probe) | m3/s | × × × × | × × |

Temperatura | °C | × × | × |

pH | pH | × × | × |

Conductivitate la 20 °C | μS cm–1 | (< 100) × × (≥ 100) × × × | |

chimic | Cloruri | Cl mg/l | (< 100) × × (≥ 100) × × × | |

Nitrați | NO3 mg/l | × × × | × × |

Amoniac | NH4 mg/l | × × × | × × |

Oxigen dizolvat | O2 mg/l | × × | × |

BOD5 | O2 mg/l | × × × | × |

CCO | O2 mg/l | × × × | × |

Total fosfor | P mg/l | × × | × × |

Substanțe tensio-active care reacționează cu albastrul de metilen | Lauril sulfat de sodiu echivalent mg/l | × × | × × |

Total cadmiu | Cd mg/l | × | × × × × |

Mercur | Hg mg/l | × | × × × × |

microbiologic | Coliforme fecale | /100 ml | × × × × × × | |

Coliforme totale [2] | /100 ml | × × × × × × | |

Streptococi fecali [2] | /100 ml | × × × × × × | |

Salmonella [2] | /1 l | × | |

biologic | calitate biologică [2] [3] | | | |

6. Se adaugă următoarea anexă:

19861124

"ANEXA III

METODE DE MĂSURARE DE REFERINȚĂ

Parametru | Mod de exprimare | Metode de măsurare de referință |

Debitul în momentul prelevării de probe | m3/s | Debitmetru |

Temperatura | °C | Termometrie Măsurarea se face in situ în momentul prelevării de probe. |

pH | pH | Electrometrie Măsurarea se face in situ în momentul prelevării de probe fără tratarea prealabilă a probei. |

Conductivitate la 20 °C | μS cm–1 | Electrometrie |

Cloruri | Cl mg/l | Titrare (metoda Mohr) Spectrofotometrie cu absorbție moleculară |

Nitrat | NO3 mg/l | Spectrofotometrie cu absorbție moleculară |

Amoniac | NH4 mg/l | Spectrofotometrie cu absorbție moleculară |

Oxigen dizolvat | O2 mg/l | Metoda Winkler Metodă electrochimică |

BOD5 (cererea biochimică de oxigen) | O2 mg/l | Determinarea oxigenului dizolvat înainte și după o incubație de cinci zile la temperatura de 20 ± 1 °C în întuneric total. Se adaugă un inhibitor de nitrificare. |

CCO (cererea chimică de oxigen) | O2 mg/l | Metoda dicromatului de potasiu |

Total fosfor | P mg/l | Spectrofotometrie cu absorbție moleculară |

Substanțe tensio-active care reacționează cu albastrul de metil | Lauril sulfat de sodiu echivalent mg/l | Spectrofotometrie cu absorbție moleculară |

Total cadmiu | Cd mg/l | Spectrofotometrie cu absorbție atomică |

Mercur | Hg mg/l | Spectrofotometrie cu absorbție atomică fără flacără |

Coliforme fecale | /100 ml | Cultură la 44 °C pe un mediu solid specific adecvat (precum Tergitol lactoză agar, endo agar, 0,4 % soluție Teepol) cu sau fără filtrare și numărarea coloniilor. Probele trebuie diluate sau, după caz, concentrate astfel încât să conțină între 10 și 100 colonii. După caz, identificare prin gazificare.Metoda diluării prin fermentație în substraturi lichide în cel puțin trei probe în trei diluări. Subcultura probelor pozitive într-un mediu de confirmare. Numărarea în conformitate cu NCP (numărul cel mai probabil). Temperatura de incubație: 44 ± 0,5 °C. |

Coliforme totale | /100 ml | Cultură la 37 °C pe un mediu solid specific adecvat (precum tergitol lactoză agar, endo agar, 0,4 % soluție Teepol) cu sau fără filtrare și numărarea coloniilor. Probele trebuie diluate sau, după caz, concentrate astfel încât să conțină între 10 și 100 colonii. După caz, identificare prin gazificare.Metoda diluării prin fermentație în substraturi lichide în cel puțin trei probe în trei diluări. Subcultura probelor pozitive într-un mediu de confirmare. Numărarea în conformitate cu NCP (numărul cel mai probabil). Temperatura de incubație: 37 ± 1 °C. |

Streptococi fecali | /100 ml | Cultură la 37 °C pe un mediu solid specific adecvat (de exemplu, cu azidă de sodiu) cu sau fără filtrare și numărarea coloniilor.Metoda diluării în bulion de azidă de sodiu (Litsky). Numărarea în conformitate cu numărul cel mai probabil (NCP). |

Salmonella | /1 l | Concentrare prin filtrare (pe membrană sau pe un filtru adecvat). Inoculare pe un mediu de preîmbogățire. Îmbogățire, subcultura în geloză pentru izolare, identificare. |

Calitatea biologică | Până la armonizarea comunitară, statele membre aplică metodele proprii." |

Articolul 2

Prezenta decizie se adresează statelor membre.

Adoptată la Bruxelles, 24 noiembrie 1986.

Pentru Consiliu

Președintele

W. Waldegrave

[1] JO C 321, 13.12.1985, p. 2.

[2] JO C 88, 14.4.1986, p. 108.

[3] JO C 189, 28.7.1986, p. 4.

[4] JO L 334, 24.12.1977, p. 29.

[1] Trebuie indicată data prelevării de probe.

[2] Datele referitoare la acest parametru fac obiectul schimbului de informații în momentul măsurării acestuia.

[3] Statele membre decid frecvența prelevării de probe pentru acest parametru și modul de exprimare a rezultatelor."

--------------------------------------------------